

VLADA REPUBLIKE HRVATSKE

Zagreb, 12. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo turizma i sporta |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o davanju prethodne suglasnosti predstavniku Vlade Republike Hrvatske za prihvaćanje amandmana drugih predlagatelja na Konačni prijedlog zakona o izmjenama i dopunama Zakona o ugostiteljskoj djelatnosti |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 82/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**Z A K L J U Č A K**

Daje se prethodna suglasnost predstavniku Vlade Republike Hrvatske za prihvaćanje amandmana Ivana Dabe, zastupnika u Hrvatskome saboru, od 6. prosinca 2024., na Konačni prijedlog zakona o izmjenama i dopunama Zakona o ugostiteljskoj djelatnosti.

KLASA:

URBROJ:

Zagreb,

PREDSJEDNIK

 mr. sc. Andrej Plenković

**OBRAZLOŽENJE**

Temeljem članka 196. Poslovnika Hrvatskog sabora („Narodne novine“ br.81/13., 113/16., 69/17., 29/18., 53/20., 119/20., 123/20. i 86/23.), zastupnik Ivan Dabo podnio je amandman na članak 4. kojim se iza članka 30. dodaje naslov iznad članka i članak 30.a.

Predloženim amandmanom u stavku 1. navedenog članka kojim se uređuje pojam domaćina, iza riječi „jedinice područne (regionalne) samouprave“, dodaju se riječi „ ili otoku Pagu “.

Otok Pag je jedini otok na području Republike Hrvatske koji se sukladno Zakonu o području županija, gradova i općina Republike Hrvatske („Narodne novine“ br. 125/06., 16/07., 95/08., 46/10., 145/10., 37/13., 44/13., 45/13. i 110/15.), teritorijalno prostire na područjima dviju jedinica područne (regionalne) samouprave, i to Ličko senjske i Zadarske županije. Sjeverni dio otoka (Grad Novalja) nalazi se u Ličko-senjskoj, a južni (Grad Pag, Općina Kolan i Općina Povljana) u Zadarskoj županiji.

Zakonom o regionalnom razvoju Republike Hrvatske („Narodne novine“ br. 147/14., 123/17. i 118/18.) otoci su u svrhu prevladavanja razvojnih ograničenja odnosno posebnosti s kojima se suočavaju, proglašeni područjima s razvojnim posebnostima čija se razvojna politika i upravljanje razvojem uređuju posebnim zakonima.

Sukladno odredbama Zakona o otocima („Narodne novine“ br. 116/18., 73/20., 133/20. i 70/21.), otocima Republike Hrvatske kao područjima s razvojnim posebnostima se određuje poseban planski i programski pristup nositelja politike područnog (regionalnog) i otočnog razvoja.

Uzimajući u obzir navedeno, razvoj turizma kao jedne od poticajnih djelatnosti koje su od važnosti za gospodarski razvoj otoka Paga usmjeren je prema ostvarenju općih ciljeva, tj., stabilnom gospodarskom razvoju cijelog otoka i pravednoj raspodjeli socijalnih mogućnosti za sve otočane koji prebivaju na otoku Pagu. U tom cilju teritorijalna podijeljenost otoka Paga reflektira se i na status domaćina u mogućnosti pružanja ugostiteljskih usluga smještaja u domaćinstvu iako je riječ o osobama koje imaju prijavljeno prebivalište na istom otoku, a teritorijalno su podijeljene na dvije jedinice područne (regionalne) samouprave s različitim sjedištima.

Budući da je interes Republike Hrvatske usmjeren na osobitu zaštitu otoka te je sukladno posebnim propisima razvojna politika otoka usmjerena na prevladavanje ograničenja kojima su otoci podvrgnuti, to se ovim prijedlogom, a s ciljem održivog razvoja otoka Paga, domaćinom definiraju i oni iznajmljivači koji imaju prijavljeno prebivalište na otoku Pagu neovisno o teritorijalnoj pripadnosti jedinicama područne (regionalne) samouprave.

S obzirom na navedeno predloženi Amandman potrebno je prihvatiti, stoga se ovim Zaključkom predlaže dati suglasnost predstavniku Vlade za prihvaćanje istih.